**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.10.2018, ora 08.00 – 29.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.10.2018, ora 7.00**

**RÂURI**

**Debitele au fost, în general, staționare,** exceptând cursul inferior al Mureşului unde au fost în creştere prin propagare şi râurile din bazinele Crişurilor şi Timişului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Crișuri, Arieş, pe cursul inferior al Mureșului, cursul mijlociu şi inferior al Argeşului, cursurile mijlocii ale Buzăului, Bistriţei și Siretului, cursul superior al Trotuşului şi mai mici (10-30% din mediile multianuale lunare) pe râurile din bazinele hidrografice Moravița, Bârlad, Jijia, pe unii afluenţi din bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare,** exceptând râurile din bazinele Crişurilor şi Timişului, unde vor fi în scădere.

Izolat, sunt posibile creşteri de niveluri şi debite pe unele râuri mici din zonele de deal şi de munte, ca urmare a precipitaţiilor, în general slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 28-29.10.2018 **a fost staţionar, având valoarea de 1850 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost relativ staţionare pe sectorul Gruia – Tr. Măgurele şi în scădere uşoară pe sectorul Zimnicea –Tulcea.

**Debitul la intrarea în ţară** (secţiunea Baziaş) **va fi** **în creştere (1900 m3/s).**

În aval de Porţile de Fier debitele vor fi în creştere pe sectorul Gruia – Tr.Măgurele şi în scădere pe sectorul pe sectorul Zimnicea – Tulcea.

**2.** **Situaţia meteorologică în intervalul 28.10.2018, ora 08.00 –29.10.2018, ora 06.00**

**În ţară,** vremea a devenit mult mai caldă decât în mod obișnuit la această dată, în cea mai mare parte a țării, abaterile termice diurne față de normele climatologice fiind de până la 14...15 grade în jumătatea de nord a Moldovei. În cursul zilei au fost înnorări temporare în vest, nord-vest și parțial în centru și a fost mai mult senin în restul teritoriului. Noaptea nebulozitatea s-a accentuat în jumătatea de vest a teritoriului. Mai ales în a doua parte a intervalului a plouat slab, pe arii restrânse, în Banat, Crișana, vestul Transilvaniei, al Maramureșului și al Olteniei. Vântul a prezentat intensificări în regiunile vestice, unde rafalele au depășit 50...60 km/h, dar mai ales la munte, în special la altitudini mari, cu viteze de peste 70...80 km/h. Temperaturile maxime s-au situat între 15 grade la Câmpeni și 29 de grade la Oltenița, Călărași, Fetești, Cernavoda și Medgidia. La ora 06.00, valorile termice se încadrau între 2 grade la Miercurea Ciuc și Întorsura Buzăului și 20 de grade la Reșița și Oravița. La începutul intervalului în depresiunile din estul Transilvaniei pe spații mici a fost ceață.

**Observație:** *De ieri dimineață, de la ora 06.00, au fost în vigoare 8 mesaje de atenționare cod galben pentru fenomene meteorologice periculoase imediate, 7 emise de SRPV Timișoara pentru intensificări ale vântului și 1 emisă de SRPV Sibiu, cu privire la vizibilitatea scăzută, cauzată de ceață.*

**La Bucureşti,** vremea s-a menținut frumoasă și a devenit mult mai caldă decât în mod normal la această dată, abaterile termice diurne fiind de 11...12 grade. Cerul a fost variabil la senin, iar vântul a suflat slab până la moderat. Temperatura maximă a fost de 26 de grade la toate stațiile meteorologice, iar la ora 06.00 se înregistrau 6 grade la Băneasa, 7 grade la Afumați și 11 grade la Filaret.

**3. Prognoza meteorologică în intervalul 29.10.2018, ora 08.00 –30.10.2018, ora 08.00**

**În ţară,** vremea va fi deosebit de caldă, cu valori termice mai ridicate decât în mod normal la această dată, în general, cu peste 9...10 grade. Temperaturile maxime se vor încadra între 17 și 27 de grade, iar cele minime între 5 grade în estul Transilvaniei și 17...18 grade în Dealurile de Vest. Cerul va avea înnorări trecătoare, însă doar izolat vor fi averse slabe în regiunile vestice, nordice și la munte, cu precădere în prima parte a zilei. Vântul va sufla slab și moderat cu unele intensificări în Banat, în Crișana, pe litoral și în zona montană înaltă, în special, a Carpaților Meridionali și a Munților Banatului, unde rafalele vor depăși 70...80 km/h. Pe arii restrânse în zonele joase de relief din centru, sud și est, mai ales noaptea se va produce ceață.

**La Bucureşti,** vremea va fi deosebit de caldă, cu o maximă a temperaturii aerului în jurul a 24 de grade și o minimă de 10...12 grade. Cerul va avea înnorări trecătoare, iar vântul va sufla slab până la moderat.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

Nu au fost semnalate evenimente deosebite.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 25.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**Directia Forestieră Suceava** informează telefonic despre **un incendiu izbucnit la data de 28.10.2018, ora 11.00, la o pădure de foioase de lângă DJ din zona loc. Blăgeşti, jud Iaşi, stins de pompierii serviciului voluntar de situaţii de urgenţă, la ora 13.00. Au fost afectate 0,14 ha litieră fond forestier privat**. Nu se cunosc cauzele incendiului, se va reveni cu informaţii suplimentare după incheierea investigaţiilor la faţa locului.

**GNM CJ Argeş**, informează despre **un incident de mediu (poluarea solului), la data de 28.10.2018, ora 17.00, în com. Poiana Lacului, localitatea Săpata, jud. Argeş, în urma fisurării unei conducte aparţinând OMV Petrom SA, s-au scurs 100 litri apă sărată şi 50 litri ţiţei, fiind afectat 40 mp teren proprietate particulară şi albie secată pârâu**. A fost oprită pomparea, s-a remediat defecţiunea prin montarea de şarnieră, urmând ca în cursul zilei de 29.10.2018 să se decoperteze solul contaminat care va fi transferat la o staţie de bioremediere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 27.10.2018 - 28.10.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***Notă:*** *potrivit informărilor de la ANAR-Administraţia Naţională „Apele Române”, ca urmare a cutremurului cu magnitudinea de 5,8 grade pe scara Richter, produs la ora 03:38, la data de 28.10.2018, în zona seismică Vrancea, jud. Buzău, nu s-au constatat probleme deosebite la construcţiile hidrotehnice din teritoriu. Ca urmare a cutremurului, a avut loc o cădere de tensiune la Barajul Prundu-Piteşti, jud. Argeş, din administrarea ABA Argeş-Vedea, unde s-a pornit grupul electrogen, iar tensiunea a revenit după circa o oră.*

DIRECȚIA DE COMUNICARE ȘI RESURSE UMANE